ΚΑΝΟΝΙΣΜΟΣ (ΕΟΚ) αριθ. 1484/70 ΤΗΣ ΕΠΙΤΡΟΠΗΣ της 24ης Ιουλίου 1970 περί κατατάξεως εμπορευμάτων στην κλάση 48.21 του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου(1) και ιδίως το άρθρο 3,

Εκτιμώντας:

ότι απαιτούνται διατάξεις για την εξασφάλιση ομοιόμορφης εφαρμογής της ονοματολογίας του κοινού δασμολογίου, ως προς την κατάταξη σεντονιών για ασθενείς που συνιστώνται από απορροφητική ύλη που αποτελείται από χαρτοβάμβακα σε αλεπάλληλα φύλλα, επενδυμένα από την μία τους όψη με ύφασμα μη υφασμένο και από την άλλη όψη με φύλλο από τεχνητή πλαστική ύλη-

ότι το κοινό δασμολόγιο που προσαρτάται στον κανονισμό (ΕΟΚ) αριθ. 950/68 του Συμβουλίου της 28ης Ιουνίου 1968(2), όπως τροποποιήθηκε για τελευταία φορά με τον κανονισμό (ΕΟΚ) αριθ. 1237/70 του Συμβουλίου της 29ης Ιουνίου 1970(3) αναφέρει στην κλάση 30.04 το βαμβάκι, τις γάζες, τις ταινίες και ανάλογα είδη (επιδέσμους, τσιρότα, συναπισμούς κλπ.) εμποτισμένα ή επικαλυμμένα με ουσίες φαρμακευτικές ή συσκευασμένα για την λιανική πώληση, για ιατρικούς ή χειρουργικούς σκοπούς, άλλα από τα προϊόντα που αναφέρονται στη σημείωση 3 του κεφαλαίου 30, στην δε κλάση 48.21 τα άλλα τεχνουργήματα εκτός από χαρτομάζα, χαρτόνι ή χαρτοβάμβακα-

ότι η σημείωση 1 του κεφαλαίου 48 δεν αποκλείει τα εν λόγω σεντόνια για ασθενείς, ότι εξ άλλου από τις επεξηγηματικές σημειώσεις της ονοματολογίας των Βρυξελλών, συνάγεται ότι η κλάση 48.21 καλύπτει όλα τα τεχνουργήματα από χαρτομάζα, χάρτη, χαρτόνι και χαρτοβάμβακα που δεν περιλαμβάνονται στις προηγούμενες κατηγορίες του δασμολογίου και δεν εξαιρούνται από το κεφάλαιο 48- ότι περιλαμβάνονται ιδίως στην εν λόγω κλάση τα μανδήλια, τα μάκτρα υγιεινής και τα ασπρόρουχα από χαρτί-

ότι σύμφωνα με τις επεξηγηματικές σημειώσεις της ονοματολογιας των Βρυξελλών, εξαιρούνται ρητώς από την κλάση 48.21 ο χαρτοβάμβακας, οι ταινίες επιδέσεως και οι επίδεσμοι οι εμποτισμένοι ή επικαλυμμένοι με ουσίες φαρμακευτικές ή συσκευασμένοι για τη λιανική πώληση για ιατρικούς ή χειρουργικούς σκοπούς (κλάση 30.04)-

ότι πράγματι σύμφωνα με τις εν λόγω επεξηγηματικές σημειώσεις, η κλάση 30.04 καλύπτει, αφ' ενός μεν είδη όπως το βαμβάκι, οι γάζες, οι ταινίες και ανάλογα είδη από ύφασμα, χαρτί, πλαστικές ύλες κλπ., που είναι εμποτισμένα ή επικαλυμμένα με ουσίες φαρμακευτικές (αντισπαστικές, αντισηπτικές κλπ.) και προορίζονται για ιατρικούς ή χειρουργικούς σκοπούς, αφ' ετέρου δε, το βαμβάκι με τις γάζες για επιδέσμους (γενικώς από υδρόφιλο βαμβάκι), τις ταινίες κλπ., οι οποίοι χωρίς να είναι εμποτισμένοι ή επικαλυμμένοι με ουσίες φαρμακευτικές, αναγνωρίζονται λόγω της συσκευασίας τους (ύπαρξη ετικετών, παρουσίαση σε φακέλλους en plis κλπ.), ότι προορίζονται αποκλειστικώς να πωληθούν λιανικώς και χωρίς άλλη ανασυσκευασία στους καταναλωτές (ιδιώτες, νοσοκομεία κλπ.) για να χρησιμοποιηθούν για ιατρικούς ή χειρουργικούς σκοπούς-

ότι τα εν λόγω σεντόνια για ασθενείς δεν είναι εμποτισμένα ούτε επικαλυμμένα με ουσίες φαρμακευτικές- ότι εξ άλλου, αν και δύναται να είναι συσκευασμένα για τη λιανική πώληση, δεν είναι συσκευασμένα ειδικώς για ιατρικούς ή χειρουργικούς σκοπούς- ότι η κανονική χρήση των σεντονιών για ασθενείς, παρ' όλο ότι είναι τέτοιας φύσεως, ώστε να ανακουφίζει από τις συνέπειες της καταστάσεως τους πρόσωπα που έχουν προσβληθεί από ακράτεια, κλινήρη ή όχι, εν τούτοις δεν περιορίζεται ειδικώς σε χρήση για ιατρικούς ή χειρουργικούς σκοπούς- ότι ως εκ τούτου τα σεντόνια αυτά δεν είναι δυνατόν να κατατάσσονται στην κλάση 30.04-

ότι τα σεντόνια για ασθενείς των οποίων το ουσιώδες μέρος είναι η απορροφητική ύλη, χρησιμοποιούνται για την απορρόφηση των εκκρινομένων υγρών ουσιών και αποτελούν έτσι είδη υγιεινής ανάλογα προς τις δαπάνες για βρέφη και τα μάκτρα υγιεινής-

ότι ως εκ τούτου, πρέπει να κατατάσσονται στο εδάφιο 48.21 Β, σύμφωνα με την έκταση εφαρμογής που προσδίδουν στην κλάση 48.21 οι επεξηγηματικές σημειώσεις της ονοματολογίας των Βρυξελλών-

ότι το Συμβούλιο Τελωνειακής Συμεργασίας απεφάνθη υπέρ της κατατάξεως αυτών των ειδών στην κλάση 48.21-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ονοματολογίας του κοινού δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα σεντόνια για ασθενείς, συνιστάμενα από απορροφητική ύλη, που αποτελείται από χαρτοβάμβακα σε αλλεπάλληλα φύλλα, επενδυμένα από τη μία τους όψη με ύφασμα μη υφασμένο και από την άλλη όψη με φύλλο από τεχνητή πλαστική ύλη, υπάγονται στο εξής εδάφιο του κοινού δασμολογίου:

48.21 Έτερα τεχνουργήματα εκ χαρτομάζης, χάρτου, χαρτονίου και χαρτοβάμβακος:

Β. Έτερα

Άρθρο 2

Ο παρών κανονισμός αρχίζει να ισχύει την ογδόη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει σε κάθε Κράτος μέλος.

Έγινε στις Βρυξέλλες, στις 24 Ιουλίου 1970.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. Ν 14 της 21.1.1969, σ. 1.

(2) ΕΕ αριθ. Ν 172 της 22.7.1968, σ. 1.

(3) ΕΕ αριθ. Ν 141 της 29.6.1970, σ. 50.